google/wiki40b huggingface dataset:
Raudondvario Šv. Kūdikėlio Jėzaus Teresės bažnyčia

Istorija

Raudondvaryje 1785 m. pastatyta medinė koplyčia. Ji 1795 m. tapo Vilkijos parapijos filija. Grafas Benediktas Emanuelis Tiškevičius 1851 m. skyrė bažnyčiai 33 ha žemės ir įsipareigojo kunigui kasmet mokėti po 600 rublių. 1852 m. įkurta parapija, kuriai priskirta dalis Vilkijos bei Kauno parapijų kaimų. Pagal italų architekto Lauryno Cezario Anikinio projektą 1852–1856 m. pastatyta mūrinė bažnyčia, 1861 m. – mūrinė klebonija. Bažnyčią 1857 m. konsekravo vyskupas Motiejus Valančius. 1909–1914 m. veikė Lietuvių katalikų blaivybės draugijos skyrius.
Bažnyčia 1915 m. sugriauta. Griuvėsiai pradėti valyti 1927 m. Pagal inžinieriaus Vaclovo Michnevičiaus projektą mūrinė bažnyčia 1930–1938 m. atstatyta. Statyba rūpinosi klebonas Stanislovas Irtmanas. Ją 1938 m. dekoravo dailininkės G. Butauskaitė ir A. Klimaitė, konsekravo arkivyskupas Juozapas Skvireckas. Į bažnyčią 1944 m. pataikė dvi bombos. Ji buvo apgriauta, pramušti perdengimai, numuštas vieno bokšto viršus. Kunigo Antano Slavinsko iniciatyva 1957 m. bažnyčia suremontuota.

Architektūra

Bažnyčia istoristinė, turi neobaroko ir neoklasicizmo bruožų, stačiakampio plano (53 × 27 m), bazilikinė, dvibokštė. Vidus 3 navų, atskirtų pilioriais. Bažnyčioje yra Aleksandro Sledzinskio piešti Kryžiaus kelio stočių paveikslai (1935 ir 1957 m. restauruoti), G. Berti paveikslai „Švč. Mergelė Marija su Vaikeliu“, „Šv. Juozapo mirtis“. Šventoriuje palaidotas Raudondvario klebonas Jurgis Kuzmickas (1916–1992).
Šoniniame altoriuje yra italų skulptoriaus I. Pampalonio sukurti Vandos Tiškevičienės ir jos sūnaus Mykolo Tiškevičiaus, anūko žmonos Elzbietos Klaros Bankroft-Tiškevičienės antkapiniai paminklai. Prie senosios bažnyčios buvusiame Tiškevičių mauzoliejuje buvo palaidotas ir pats bažnyčios fundatorius Benediktas Emanuelis Tiškevičius, išliko tik jo paminklo postamentas su užrašu. Mauzoliejus neišliko, grafų šeimos amžinojo poilsio vieta yra bažnyčios šventoriuje. Čia, prie galinio fasado sienos, pastatyti atminimo akmenys.
UEFA čempionų lyga 2012–2013 m.

UEFA čempionų lyga 2012–2013 m. – 21-asis UEFA čempionų lygos turnyras (58-asis skaičiuojant nuo UEFA čempionų taurės), prasidėjęs 2012 m. birželį ir užsibaigęs 2013 m. gegužės 25 d. finalo varžybomis Londono Wembley stadione. Turnyre dalyvavo 76 komandos. Čempionais tapo Bundeslygos laimėtojai Bayern Munich, rezultatu 2:1 nugalėję kitą Vokietijos komandą Borussia Dortmund.
300 Lakes Rally

300 Lakes Rally – automobilių ralio varžybos, vykstančios Zarasų ir Visagino savivaldybių teritorijose. Nuo 2010 m. vykstančias varžybas organizuoja VšĮ „Autosporto projektai“. Ralis patenka į Lietuvos automobilių ralio čempionato sudėtį. Varžybos vyksta žvyro, asfalto dangomis.
Dobilas Kurtinaitis

Biografija

1976 m. baigė Kybartų K. Donelaičio vidurinę mokyklą. 1981 m. baigė Vilniaus universiteto Ekonominės kibernetikos ir finansų fakultetą ir įgijo ekonomisto kvalifikaciją. 2003 m. baigė Mykolo Riomerio universiteto teisės magistrantūrą.
1981–1983 m. tarnavo armijoje. 1983–1990 m. Alytaus statybos tresto Ekonominės laboratorijos viršininkas bei Planavimo skyriaus vyresnysis ekonomistas. 
Politiko karjerą pradėjo Sąjūdžio laikais. 1990–1995 m. Alytaus miesto tarybos pirmininkas, 1995–1997 ir 1997–2000 m. Alytaus miesto savivaldybės meras. 2000 m. Seimo nario padėjėjas – sekretorius, vėliau Alytaus rajono savivaldybės administracijos Finansų skyriaus vedėjas, nuo 2003 m. Alytaus miesto savivaldybės tarybos sekretorius. 
Nuo 1995 m. Tėvynės sąjungos narys, Alytaus skyriaus pirmininkas.
1990–1995 m. Alytaus miesto tarybos deputatas, 1995–1997 m., 1997–2000 m., 2000–2003 m., 2003–2007 m., 2007–2011 m. ir nuo 2011 m. Alytaus miesto savivaldybės tarybos narys.  1999–2000 m. Lietuvos savivaldybių asociacijos prezidentas.
Alytaus miesto moksleivių tėvų tarybos pirmininkas.
Žmona Valė, dukros Dovilė, Vytenė.

Įtarimai Česlovo Daugėlos korupcijos byloje

2010 m. spalio 6 d. Alytaus meras Česlovas Daugėla buvo sulaikytas (ikiteisminis tyrimas pradėtas 2010 m. liepos mėnesį) dėl piktnaudžiavimo tarnyba, dokumentų klastojimo ir didelės vertės svetimo turto iššvaistymo. Korupcijos byla remiasi miesto stadiono rekonstrukcijos darbų, kuriuos atliko Česlovo Daugėlos šeimai priklausanti bendrovė „Kortas“, tyrimu. Šioje byloje kartu su Česlovu Daugėla įtarimai pateikti ir Dobilui Kurtinaičiui, jis kaltinamas piktnaudžiavimu tarnybine padėtimi, didelio svetimo turto iššvaistymu, dokumentų klastojimu, bendrininkavimu padedant daryti nusikaltimus.
2015 m. su kitais asmenimis buvo pripažintas kaltu šioje byloje, 2016 m. apeliacinis teismas atmetė jų skundus.2018 m. Alytaus apylinkės teismas panaikino D.Kurtinaičio teistumą.
Ajolasas

Istorija

Gyvenvietė įkurta 1899 m. ir pavadinta ispanų keliautojo Chuano de Ajolaso vardu. 1983 m. pradėjus Jasiretos užtvankos statybą, miestas ženkliai išaugo.
Michailas Mirskis

Biografija

1953 m. baigė Vilniaus universiteto Istorijos-filologijos fakultetą.
1949–1955 m. dirbo laikraščio „Molodiož Litvy“ redakcijoje, 1955–1976 m. laikraščio „Komjaunimo tiesa“ literatūrinis darbuotojas, skyriaus vedėjas, rusiškojo leidinio vyriausiojo redaktoriaus pavaduotojas. 1976–1991 m. žurnalo „Laikas ir įvykiai“, 1990 m. pavadinto „Pasaulis“, rusiškojo leidinio redaktorius, 1992–1995 m. laikraščio „Golos Litvy“ vyriausiojo redaktoriaus pavaduotojas. 1995–1997 m. laikraščio „Lietuvos Jeruzalė“ vyriausiasis redaktorius.
Pagrindinės kūrybinės temos – socialinio vystymosi problemos.
Vilniaus Švč. M. Marijos Ėmimo į dangų bažnyčia

Istorija

Pranciškonų bažnyčia – vienas seniausių miesto statinių, jo istorija siekia XIV a.
Bažnyčia gotikinė, bet XVIII a. ji įgijo ir baroko formų.
1812 m. bažnyčia buvo apgriauta, joje įrengtas grūdų sandėlis. Vėliau ji buvo paversta archyvu ir tik XX a. pradžioje grąžinta pranciškonams.
Sovietmečiu bažnyčia buvo paversta Lietuvos SSR Vidaus reikalų ministerijos archyvu.
Atkūrus nepriklausomybę bažnyčia grąžinta tikintiesiems ir yra restauruojama. Neseniai joje atidengta stebuklinga laikoma Švč. Mergelės Marijos (Baltosios Dievo Motinos) statula.
2013 m. Lietuvos Aukščiausiasis Teismas priėmė nutarimą, kuriuo grąžino šalia bažnyčios stovinčius vienuolyno pastatus valstybei, o ši 2017 m. juos perdavė pranciškonų konventualų ordinui. Šis sprendimas susilaukė kritikos, kad Vyriausybė grąžino ne Lietuvos, o Lenkijoje veikiančiam ordinui, kuris šiuos pastatus nuosavybės teise įgijo tik 1938 metais, t. y. faktinės Lenkijos okupacijos sąlygomis be Lietuvos Vyriausybės žinios ir nesprendžiant Lietuvos teismams.
Baublys (ežeras)

Draustinis

Baublio ežeras su aplinkinėmis pelkėmis ir pievomis įtrauktas į Baublio ornitologinį draustinį. Jo plotas 15 ha. Draustinyje saugomi reti vandens paukščiai, tokie kaip didysis baublys, švygžda ir kiti.
Tie, kurie viską sprendžia

Turinys

Po vienos automobilio avarijos paaiškėja šokiruojantis faktas: Sicilijos mafija gabena narkotikus naudodamiesi mirusių vaikų kūnais. Žinia sukrečia ne tik visuomenę ir policiją, bet ir pačią mafiją. Šeimų atstovai paveda donui Kašemiui išsiaiškinti šį reikalą, nes viskas vyko jo kontroliuojamoje teritorijoje. Kašemis savo ruožtu tyrimą paveda Toniui Aniantei, ilgą laiką gyvenusiam Amerikoje ir neseniai grįžusiam į Italiją...
Refrakcinis laikotarpis

Refrakcinis laikotarpis (arba refrakcinė stadija; pranc. refractaire – nejautrus) – lytinio abejingumo laikotarpis po sueities, kai yra įvykęs vyro orgazmas (ejakuliacija). Sudaro esminę atsipalaidavimo stadijos dalį.

Fazės

Ką tik po ejakuliacijos vyras yra visiškai nejautrus lytiniams dirgikliams – tiek regimiesiems, tiek liečiamiesiems. Nervinis susijaudinimas nuslūgsta, todėl jokie erotinio stimuliavimo būdai – net ir tiesioginė ir stipri varpos stimuliacija (aistringos glamonės ar felacija) nebesukelia pakartotinės erekcijos. Vyras visiškai nereaguoja į lytinius dirgiklius.
Praėjus tam tikram laikui po orgazmo (laiko trukmė individuali) prasideda kita – ilgesnė refrakcinio laikotarpio fazė – sąlyginis lytinis nejautrumas. Jos metu vyrui yra vis dar gana sunku pačiam nusiteikti naujam suartėjimui, tačiau moters aktyvumas, intensyvios glamonės ir felacija gali sukelti vyrui erekciją.

Trukmė

Refrakcinio laikotarpio ir jo fazių trukmė žymiai įvairuoja priklausomai nuo vyro amžiaus ir lytinės konstitucijos. Jeigu paauglystėje pakartotinė erekcija gali atsirasti jau po kelių minučių nuo ejakuliacijos, tai pagyvenusiems vyrams gali prireikti netgi kelių dienų. Kai kurie vyrai (daugiausia 30-35 metų) turi užslėptą refrakcinį laikotarpį, kuris jiems leidžia neištraukiant varpos iš makšties atlikti pakartotinę sueitį net ir prieš tai jau ejakuliavus. Tokiu atveju erekcija susilpnėja nežymiai ir neilgam, o atliekamos frikcijos ją palaiko ir stiprina. Tokia „dviguba“ sueitis gali trukti iki 10-20 minučių, kadangi pasiekus pirmąją ejakuliaciją lytinis jaudrumas šiek tiek sumažėja (mažėja nervinių centrų jaudrumas), todėl pakartotinės sueities metu ejakuliacija pasiekiama per ilgesnį laiką nei pirmoji.

Moteris

Moteris refrakcinės stadijos nepatiria. Manoma, kad tai sąlygojo biologiniai veiksniai: vyrui refrakcija reikalinga tam, kad užtektų laiko pasigaminti naujai sėklai, kadangi pakartotinės sueities atveju, pirmoji ejakuliacija pasižymi geriausia („vaisingiausia“) sperma, tuo tarpu pakartotiniam orgazmui būdinga ne tokia koncentruota, mažiau subrendusi sėkla, nejudrūs spermatozoidai. Savo ruožtu moteriai refrakcinės stadijos nebuvimas užtikrina pakartotinės sueities galimybę, šitaip padidinant paties pastojimo tikimybę.
Bioakumuliacija

Bioakumuliacija – nuodingos medžiagos organizme susikaupimas, kai į organizmą ji patenka greičiau (didesniu kiekiu) nei yra iš jo pašalinama.
Kuo didesnė tokios medžiagos pusėjimo trukmė, tuo didesnis chroniško apsinuodijimo pavojus, net jei nuodingos medžiagos koncentracija aplinkoje yra maža, tačiau toje aplinkoje būnama ilgesnį laiką.
Keli bioakumuliuotis linkusių žmogui nuodingų medžiagų pavyzdžiai: metilgyvsidabris, tetraetilšvino junginiai, DDT, stroncis-90, vitaminas A ir kt.
Kai kurios gyvūnų rūšys pritaiko bioakumuliaciją kaip gynybos mechanizmą: misdami nuodingais augalais arba gyvūnais, jie sukaupia pakankamai nuodų, kad atbaidytų plėšrūnus. Vienas pavyzdžių - Manduca sexta rūšies vikšras, mintantis tabako lapais ir sukaupiantis didelį kiekį nikotino.
Baloch FC

Istorija

Klubo ištakos siekia ? m.
Valerianas Kuibyševas

Biografija

Mokėsi Karo medicinos akademijoje (iš jos 1906 m. pašalintas už dalyvavimą studentų demonstracijoje). Už dalyvavimą bolševikinėje veikloje ne kartą teistas, tremtyje buvo 7 metus. 1917 m. tapo Samaros bolševikų organizacijos vadovu, miesto Tarybos pirmininku, vadovavo bolševikiniam sukilimui mieste. Buvo išrinktas į Rusijos Steigiamąjį susirinkimą. Priešinosi Bresto taikos sutarties sudarymui.
1918–1919 m. dirbo propagandinį darbą Raudonojoje Armijoje. 1919–1920 m. buvo Tarybų Rusijos pasiuntiniu marionetinėje Bucharos Liaudies Respublikoje. Nuo 1920 m. užėmė įvairias pareigas RTSFR valdžios organuose: Aukščiausios liaudies ūkio tarybos prezidiumo narys, Vyriausiosios elektros tiekimo valdybos viršininkas. 1922–1923 m. – Rusijos KP CK sekretorius. 1923–1926 m. – Centrinės kontrolės komisijos pirmininkas, Darbininkų ir valstiečių inspekcijos liaudies komisaras. 1926–1930 m. – TSRS Aukščiausios liaudies ūkio tarybos pirmininkas. 1930–1934 m. – TSRS Gosplano pirmininkas ir TSRS Liaudies komisarų tarybos pirmininko bei Darbo ir gynybos tarybos pirmininko pavaduotojas, faktiškai vadovavo visai TSRS pramonei. Nuo 1934 m. – Tarybinės kontrolės komisijos pirmininkas.
Mirė nuo širdies smūgio. Palaidotas prie Kremliaus sienos Maskvoje. Po mirties V. Kuibyševo vardas buvo plačiai naudojamas tarybinėje propagandoje, virš 25 miestų (tarp jų Samara) ir gyvenviečių, kanalas, gamyklos, kolūkiai, teatrai ir institutai pavadinti jo vardu.
V. Kuibyševo žmona bei brolis buvo represuoti.
Priekulės valsčius

Priekulės valsčius buvo vakarų Lietuvoje. Centras – Priekulė.
Virvinis tiltas

Virvinis tiltas – kabančių tiltų tipas, kur tiltas pagamintas iš virvių. Tai vienas primityviausių tiltų tipų, kuris dažniausiai naudojamas itin atokiose vietovėse.
Virviniai tiltai išsiskiria savo rišimo technikomis. Primityviausi virviniai tiltai surišti iš dviejų pagrindinių virvių iš šonų, kurios sudaro tilto rėmus, bei papildomų virvių primityviai konstrukcijai užpildyti. Taip pat kartais naudojamas pavojingesnis virvinio tilto tipas, kuomet tiltą sudaro dvi virvės: viena skirta kojoms, o kita rankoms. Sudėtingesnėse konstrukcijose naudojamos lentos pririštos prie virvių kojų atramai.
Virviniai tiltai skirti negali būti labai ilgi. Tinka naudoti įveikti gilius, bet siaurus tarpeklius, upių vagas ir pan., kadangi jiems nereikia jokių tarpinių atramų.
Skirti pėstiesiems ir gyvulių bandoms pervesti.
Zalūbiškio durpynas

Zalūbiškio durpynas – durpynas šiaurės rytų Lietuvoje, Rokiškio rajone, 4,5 km į šiaurės rytus nuo Jūžintų. Užima 0,74 km² plotą, iš jo pramoninėms reikmėms naudojama 0,58 km². Didžiąją dalį (72 %) durpinio klodo sudaro žemapelkinės durpės, likusią (28 %) – aukštapelkinės. Nenusausinto durpių klodo peleningumas 7 %, susiskaidymas 26 %, vidutinis drėgnumas 88 %. Po durpėmis slūgso 3,3 m storio sapropelio sluoksnis.
Pramoninė durpių gavyba Zalūbiškio durpyne pradėta 1978 m. Durpės naudotos kraiko gamybai. 1986 m. buvo iškasta 66 % durpių išteklių, likę durpių ištekliai sudarė 1,1 mln. m³
Į pietus nuo durpyno yra Zalūbiškio kaimas.
2010 m. pasaulio futbolo čempionato atranka/Azija

Straipsnyje pateikiami atrankos į 2010 m. pasaulio futbolo čempionatą Azijos zonos rezultatai. Iš Azijos zonos į čempionatą tiesiogiai patenka 4 komandos ir dar viena komanda turi šansą patekti į čempionatą žaisdama papildomas varžybas su Okeanijos atrankos nugalėtojais.
Atranka vyksta penkiais etapais.

III etapas

Trečiame etape į grupes padalinti ankstesnių etapų laimėtojai ir Azijos zonos lyderės.

IV etapas

Ketvirtame etape trečio etapo nugalėtojos padalintos į 2 grupes po 5 komandas. Pirmas dvi vietas grupėse užėmusios komandos patenka į pasaulio čempionatą, o trečiąsias vietas užėmusios komandos žaidžia tarpusavyje. Jų nugalėtojas žaidžia su Okeanijos zonos nugalėtoju.
Evald Aav

Evaldas Avas (est. Evald Aav; g. 1900 m. kovo 7 d. Taline – m. 1939 m. kovo 21 d. ten pat) – Estijos kompozitorius, choro dirigentas.
1926 metais baigė Talino konservatoriją (A. Kapo kompozicijos klasę). Vertingiausias kūrinys – herojinė opera „Vikingai“ (Vikerlased, sukurta 1928 m. Dar sukūrė simfoninę poemą „Gyvenimas“, simfonij1 Elu 1935 m., kamerinės instrumentinės muzikos kūrinių, chorų, dainų.
Trichomonozė

Trichomonozė (angl. trichomoniasis) – lytiškai plintanti liga, kurią sukelia žiuželinis pirmuonis – makšties trichomona (lot. Trichomonas vaginalis).

Priežastys

Invazinė trichomonų stadija yra trofozoitas. Užkrato šaltinis - trichomonoze sergantis žmogus. Pirmuonys parazituoja lytiniuose takuose, kur yra rūgšti aplinka (pH 5,2-6,2). Sveikas žmogus gali užsikrėsti nesaugių lytinių santykių metu nuo trichomonoze sergančio individo, t. y. turint oralinį, vaginalinį arba analinį kontaktą. Jei įvyksta apsikeitimas kūno skysčiais, yra tikimybė užsikrėsti ir abipusės masturbacijos metu. Per užterštus daiktus, buitinius reikmenis ar vandenį (maudantis) trichomonomis užsikrečiama itin retai, nes pirmuonis išorinėje aplinkoje greitai žūva. Trichomonos greitai dauginasi užkrėsto žmogaus organizme, jis tampa ligos sukėlėjų nešiotoju ir platintoju.
Egzistuoja ir įgimta ligos forma, kuomet trichomonoze serganti moteris perduoda ligą vaisiui gimdymo metu.

Simptomai ir ligos eiga

Moterims trichomonozė gali sukelti vaginitą, kurio metu pastebimos putojančios baltos išskyros. Inkubacinis ligos periodas trunka 3-10 dienų. Ūminio vaginito atvejais būna ryškus makšties gleivinės paraudimas, gausios žuvies kvapo išskyros, kartais su kraujo priemaiša. Ligonės skundžiasi niežėjimu, deginimo pojūčiu ir skausmu lytinių organų srityje. Uždegiminiai procesai gali pasiekti gimdos kaklelį, apimti visą dubenį.
Daugumai vyrų trichomonozė formuojasi be ryškių klinikinių požymių tačiau užsikrėtusieji į invazijos šaltinis. Inkubacinis periodas yra 3-30 dienų Paskui pasireiškia uretritas, prostatitas ir kitų lyties organų uždegimai. Ligonis skundžiasi šlapimkanalio perštėjimu (skausmas šlapinantis), šlapime būna pūlingų išskyrų.

Diagnostika

Laboratorijoje mikroskopu tiriamas ligonio išskyrų tepinėlis ir ieškoma vegetatyvinių formų. Diagnozuojama radus trofozoitų išskyrose arba šlapime bei sperminiame skystyje. Tam tikrais atvejais gali būti atliekamas pasėlis - parazitai gali būti auginami dirbtinėje terpėje.

Gydymas

Infekcija gydoma antibiotikais – metronidazoliu, trichopoliu. Gydant ir dvi paras po gydymo negalima vartoti alkoholio.
Pacientas laikomas pasveikusiu nuo trichomonozės, kai nejaučia ligos požymių.
Sergančiojo trichomonoze partneris tikrinamas dėl Trichomonas vaginalis ir kitų lytiškai plintančių infekcijų ir, nepriklausomai nuo tyrimo rezultatų, gydomas atitinkamais vaistiniais preparatais.

Profilaktika

Asmeninė: lytinių santykių metu naudoti barjerines apsaugos priemones. Rekomenduojama vengti atsitiktinių lytinių santykių, santykiavimo už pinigus; sistemingai tikrinti sveikatą pas odos ir venerinių ligų specialistus (ypač vyrams).
Visuomeninė: sergančiųjų trichomonoze ir jų užsikrėtimo šaltinių nustatymas bei gydymas; sanitarinis švietimas.

Šaltiniai ir nuorodos

1. Autorių kolektyvas. „Citologijos ir parazitologijos pratybos“. Kaunas: KMU leidykla, 2005. 133 p.
2. Laima Molienė, Stasys Molis. „Žmogaus biologija ir sveikata, 9 kl.“
3. Sveikas.lt apie Trichomonozę
Kupiškio Povilo Matulionio progimnazija

Istorija

1984 m. dėl perpildytos tuometinės Vlado Rekašiaus vidurinės mokyklos (dab. Kupiškio Lauryno Stuokos-Gucevičiaus gimnazija), miesto valdžia nusprendžia statyti naują, tipinę, antrąją vidurinę mokyklą laukuose, esančiuose Račiupėnų mikrorajone.
1986 m. liepą statybininkai mokyklą perduoda mokytojams.
Kupiškio 2-oji vidurinė mokykla duris atvėrė 1986 m. rugsėjo 1-ąją.
1989-1990 m. m. svarbiausioms mokyklos problemoms spręsti buvo įkurta mokyklos Taryba. Pradėta dėstyti tikyba, pamokas vedė kunigas V. Liuima. Dešimtų klasių mokiniai jau gali rinktis humanitarinį ar gamtamokslinį profilius.
1991 m. su Taikos korpuso misija į mokyklą dėstyti anglų kalbą atvyko amerikietė Michelle Pirkl.
1996 m. mokyklai suteiktas žymaus kraštiečio, mokslininko, pedagogo, poeto, publicisto Povilo Matulionio (1860-1932) vardas.
Nuo 2000 m. mokykla pradėjo profiliuotą mokymą.
2008 m. steigėjo sprendimu mokykla tapo pagrindine. Nuo 2011 m. gruodžio 1 d. Kupiškio rajono savivaldybės tarybos sprendimu mokyklos statusas pakeistas iš pagrindinės į progimnaziją.
Mokykla turi savo atributiką: uniformas, emblemą, vėliavą. Leidžiamas mokyklos laikraštis „Matulionietis“. Kasmet organizuojama Mokyklos bendruomenės savaitė.
Louis Armstrong

Biografija

Luisas Armstrongas gimė Naujajame Orleane, labai skurdžioje juodaodžių šeimoje. Tėvas paliko šeimą netrukus po to, kai gimė Luisas. Motina vertėsi prostitucija. Iki penkerių metų Luisą augino močiutė. Šešerių pradėjo lankyti vietos mokyklą. Netrukus susipažino su iš Lietuvos emigravusių žydų Karnovskių šeima, kuri jį maitino bei davė darbo. 
Sunki vaikystė turėjo didelės įtakos jo muzikai. Jis išmoko groti kornetu paauglių pataisos namuose (jį įkalino už tai, jog 1917 m. Naujųjų Metų naktį į dangų iššovė iš patėvio pistoleto), kiek vėliau Luisas Armstrongas pradėjo groti kornetui giminingu trimitu, o dainuoti pradėjo jau pagarsėjęs kaip trimitininkas. 1922 m. Luisas Armstrongas išvyko į Čikagą, tai buvo jo profesionalios karjeros pradžia. Greitai jis tapo vienu žinomiausių džiazo atlikėju gimtojoje šalyje, o dabar jo vardas yra vienas geriausiai žinomų visame pasaulyje, tapęs džiazo simboliu. Nuo 1929 m. su ansambliais koncertavo Jungtinėse Valstijose, o 1932 m. pirmą kartą atliko kūrinius Londone.
Luisą Armstrongą puikiai vertino ir klausytojai, ir džiazo kritikai (1952 m. džiazo žurnalas „Down Beat“ išrinko jį geriausiu metų atlikėju). 1964 m. ir 1972 m. pelnė Grammy apdovanojimus.
Ivankovo rajonas

Geofrafija

Tai didžiausias Ukrainos rajonas, užimantis 3 616 km² plotą.
Didžiausios upės – Dniepras (Kijevo tvenkinys), Teterivas, Žereva, Murava.
Rajonas šiaurėje ribojasi su Baltarusija, pietuose su Borodjankos, vakaruose su Polesės ir Malino rajonais, rytuose su Kozeleco ir Vyšgorodo rajonais.
Šiaurinė rajono dalis patenka į Černobylio zoną.

Istorija

Rajonas suformuotas 1923 m. 1988 m. į rajono sudėtį pateko panaikintas Černobylio rajonas ir Pripetės miestas.

Demografija

2012 m. rajone gyveno 30 847 žmonės. Rajone yra 82 gyvenvietės.
Liepojos geležinkelio stotis

Liepojos geležinkelio stotis (latv. Dzelzceļa stacija Liepāja) – didžiausia geležinkelio stotis Latvijos regione Kuržemėje, Liepojoje. Veikia linijos Jelgava–Liepoja ir Liepoja–Ventspilis.

Istorija

Stotis buvo pastatyta 1871 m., tiesiant Liepoja–Romnai geležinkelio atkarpą. Tuo metu ji buvo vadinama „mūrine pilimi dykumoje“, nes aplink stotį nebuvo namų. Palaipsniui Liepojos miestas „artėjo“ link stoties, aplink ją pradėtos statyti gamyklos ir dviejų aukštų mediniai namai. Apsigyveno žmonės iš visos Rusijos, emigrantai, laukę laivų, išvykstančių į Ameriką. Liepojos geležinkelio stotis buvo paskutinė, važiuojant iš Rusijos gilumos. Stoties trečiame aukšte tuo metu veikė stačiatikių šventovė. 1903 metais į Liepojos stotį atvyko pats caras Nikolajus II.
Maršrutai Liepoja–Vainiauda ir Liepoja–Ventspilis nutraukti 1999 ir 1995 metais.
2006 metais kovą geležinkelio maršrutas Ryga–Liepoja buvo atnaujintas.
Kotromaničiai

Kotromaničiai (serb. Котроманићи, bosn. Kotromanići) – vidurinių amžių Bosnijos banų (kunigaikščių) ir karalių dinastija, valdžiusi 1250-1463 m.

Istorija

Pavadinta vieno pirmųjų banų Stepono Kotromano vardu. Tvrtkas I 1377 m. karūnavosi Serbijos ir Bosnijos karaliumi, o 1390 m. pasiskelbė ir Dalmatijos bei Kroatijos karaliumi. Po jo mirties dėl dinastinių kovų ir agresyvios Vengrijos bei Turkijos politikos Kotromaničių valdžia silpo.
Paskutinis Kotromaničius Steponas Tomaševičius pralaimėjo Turkijos sultonui Mechmetui II, buvo paimtas į nelaisvę ir nužudytas, Bosnija tapo Osmanų imperijos valda.
Vindhukas

Istorija

1892 m. gyvenvietė tapo Vokietijos Pietvakarių Afrikos kolonijos administraciniu centru, bet Pirmojo pasaulinio karo metu 1915 m. jį užėmė PAR armija. Vėliau PAR gavo Tautų Lygos mandatą valdyti šį kraštą. Tačiau vokiečių kultūra išliko, todėl miestas turi vokiškos kultūros elementų. 1990 m. Namibijai tapus nepriklausoma, Vindhukas buvo paskelbtas šalies sostine.

Geografija

Miestas yra geografiniame šalies centre, apsuptas kalnagūbrių.
Dawid Smug

Karjera

2018 m. vasarą atvyko į Lietuvą. Atstovavo FK Atlantas Klaipėda.
Kabalos centras

Kabalos centras (angl. the Kabbalah Centre) – tai 1984 metais Kalifornijos valstijoje, Los Andžele Filipo Bergo (Feivel Gruberger tikras vardas ir pavardė) ir Karen Berg įkurtas žydų misticizmo judėjimas. Karen Berg sūnus Jehuda ir Michaelis yra šios organizacijos dvasiniai lyderiai.
Kabalos centras mokymas paremtas Zoharu ir kitomis žydų mistinėmis knygomis. Kabalos centras dažnai kaltinamas smegenų plovimu ir pinigų išviliojimu iš sektantų. Dainininkė Madonna Kabalos centrui yra jau atidavusi 21 milijoną dolerių.
Kabalos centro mokymas draudžia vyrams masturbuotis, teigiama, kad ranka išleista sperma tampa demonais. O kabalistams geriausias seksas siūlomas šeštadienio ryte, tada jie energetiškai prašviesėja. Sekso metu vyras turi būtinai patenkinti savo moterį, nes kitaip jis būtų savanaudis.
Bendrovė

Formos

Pagal bendrovę sudarančių asmenų skaičių, valdymą yra skiriamos įvairios jų formos.
Morenas (Argentina)

Istorija

Gyvenvietė ėmė kurtis XIX a. vid., nutiesus geležinkelį. Oficialiai įkurta 1864 m. ir pavadinta vieno Argentinos nepriklausomybės tėvų, Mariano Moreno garbei.